كوينزلاند (بالنݣليزية: Queensland) هي وحدة من لويلايات ديال ؤسطراليا وكاينة فالشرق. لعاصيمة ديالها هي بريزبان. كوينزلاند هي اللي فيها تالت أكبر عدد ديال الناس، واللي واصل تقريبا ل4 دلمليون واحد. هي التانية فالترتيب ديال لويلايات بلميساحة اللي واصلة ل1,729,742 كم². هاد لويلاية شادّة الشمال الشرقي ديال ؤسطراليا. كانو السكان لأصليين دؤسطراليا هوما اللي جاو ليها اللولين مابين هادي 40 و65 آلف عام. ولّات من بعد تابعة للتاج دلمملكة لمتحدة من مورا ماتفرقات على نيوساوت ويلز ف1859. لمينطاقة اللي دابا فيها بريزبان كانت مركز ديال التأديب ولحبس وكانت سميتو "موريطون باي". كان مديور للحبّاسة اللي عندهو روكور عامر بلمخالفات لمعاودين فنيوساوت ويلز. لويلاية من بعد شجعات التعمير لحر، وليوما ليقتيصاد ديال لويلاية واقف على لفلاحة والسياحة ولمواريد دالطبيعة. كوينزلاند هي ويلاية متنوعة بزاف فالتضاريس ديالها. فيها لݣزاير ليستيوائية، لبحور بالرملة، سهول مسطحة ودايزين فيها لوديان اللي كايفيضو مرة مرة، جبال وهضاب طالعين، صحاري ناشفين، أراضي صالحة للفلاحة وبلايص عامرين بالسكان. لميساحة ديال كوينزلاند شادة 22.5% ديال لميساحة دؤسطراليا، الشي اللي مخلّيها تكون التانية فالترتيب ديال لويلايات. الطول ديال لبحور دكوينزلاند واصل ل6973 كيلوميتر، كاتزاد عليها 6374 كيلوميتر خرة من السواحل ديال لجزر.